Hof beslis oor verjaring van seksuele oortredingsArgieffoto Agt applikante, ook bekend as die Frankel 8, het ’n hofaansoek gebring om art. 18 in die Strafproseswet as ongrondwetlik te verklaar. Volgens die artikel mag die oortreders van alle seksuele misdrywe, behalwe verkragting, nie vervolg word vir misdrywe wat meer as 20 jaar gelede gepleeg is nie. Regter Clare Hartford se uitspraak is Maandagoggend in die hof voorgelees. Sy het beslis art. 18 in die Strafproseswet is ongrondwetlik. “Hierdie ongrondwetlike ongeldigheid word vir ŉ tydperk van 18 maande opgehef ten einde die parlement in staat te stel om die grondwetlike gebrek reg te stel.” Die applikante, wat mans en vroue insluit, voer aan hulle is meer as twee dekades gelede deur die miljardêr Sidney Frankel seksueel aangerand. Frankel is in April vanjaar dood. Volgens die Vroueregsentrum sluit die definisie van verkragting sedert 2007 deur die Wysigingswet op Strafreg (seksuele misdrywe en verwante aangeleenthede) anale en orale penetrasie in. “Art. 18 het egter steeds limiete geplaas op die vervolging van ander seksuele oortredings soos seksuele aanranding, die blootstel van kinders aan pornografie en sekere mensehandeloortredings.” Die drukgroep Women and Men Against Child Abuse (WMACA) het gesê die saak is uiters belangrik aangesien dit slagoffers van seksuele oortredings se vermoë om afsluiting en geregtigheid te kry beïnvloed. “Dit kan dekades neem vir slagoffers om emosioneel sterk genoeg te wees om mense wat hulle misbruik het te konfronteer. Weens wetgewing het talle van die molesteerders egter nooit vir hul misdade geboet nie.” Volgens WMACA sal die uitspraak die landskap vir ander slagoffers van dié soort misdaad verander. “Art. 19 het aanvaar penetrerende seksuele misdrywe is ernstiger as nie-penetrerende oortredings, ŉ verouderde en verkeerde idee wat nie die slagoffers in ag neem nie.”